***Rekomendacijos tėvams ir pedagogams***

***dėl vaikų, turinčių kompleksinę negalę dėl klausos ir įvairiapusio raidos sutrikimų, nuotolinio ugdymo***

Pandemijos COVID situacija paveikė beveik visas gyvenimo stritis, tuo pačiu ir ugdymą. Nuotolinis ugdymas yra nauja patirtis tiek padagogams, tiek vaikams, tiek jų tėveliams. Vaikams, kurie turi klausos sutrikimą ir įvairiapusį raidos sutrikimą (autizmo spektro sutrikimą) nuotolinis ugdymas gali kelti papildomą stresą. Tinkamai pasiruošus, bendradarbiaujant tėvams, pedagogams, švietimo pagalbos specialistams galima sukurti efektyvią virtualaus ugdymo(si) erdvę, pritaikytą įvairiapusį raidos sutrikimą turintiems mokiniams.

Todėl organizuojant nuotolinį ugdymą šiems vaikams, reikėtų atsižvelgti į keletą aspektų:

***Pedagogams svarbu:***

* su šeima aptarti ugdymo ir pagalbos vaikui formas ir būdus. Toks susitarimas padės išvengti “bandymų ir klaidų” kelio, padės suformuoti tinkamus lūkesčius mokymo procesui;
* supažindinti vaiko tėvus su naudojimosi mokymosi aplinka ypatumais, taisyklėmis;
* padėti tėvams pasirengti vizualią dienotvarkę, ją papildyti mokymosi namuose užsiėmimais. Jei tėvai nenaudojo vizualios dienotvarkės namuose, konsultuoti tėvus, kaip ją parengti ir jos laikytis;
* priminti tėvams apie pagalbos vaikui namuose grafiką (pvz., kas ir kada padės vaikui bendrų ir individualių nuotolinių užsiėmimų metu (mama, tėtis, vyresnis brolis/sesuo, seneliai);
* paruošti mokomąją medžiagą su aiškiai išdėstytomis instrukcijomis ir nurodymais;
* skirti dėmesio ir daugiau laiko jau turimų gebėjimų puoselėjimui, praktiniam žinių pritaikymui namų aplinkoje, kartojimui.
* patarti tėvams, kokios veiklos namuose gali papildyti ir užtvirtinti tai, ko vaikas bus mokomas užsiėmimų metu (pvz., gal būt vaikas gali surūšiuoti skalbinius, pagaminti nesudėtingą maistą);
* išsiaiškinti šeimos lūkesčius ir problemas organizuojant ugdymą nuotoliniu būdu namuose. Numatyti, kokiu periodiškumu bus aptariami vaiko ugdymosi pažanga ir pasiekimai bei kylančios problemos;
* padėti tėvams ne tik organizuoti vaiko ugdymą, bet ir pastebėti vaiko daromą pažangą, kad ir kokia nežymi ji būtų. Tėvams, susidūrus su vaiko nuotolinio ugdymo keliamais iššūkiais, dažnai būna sudėtinga patiems pastebėti ir įvertinti teigiamus poslinkius vaiko kalboje, elgesyje, mokymosi pasiekimuose;
* nepamiršti, kad dėl susidariusios situacijos vaiko įgyti įgūdžiai ir gebėjimai gali regresuoti. Labai svarbu pedagogams tai žinoti patiems ir, reikalui esant, nuraminti vaiko tėvus. Taip pat reikėtų numatyti būdus ir priemones kaip to išvengti.
* Tėvai ir pedagogai, auginantys ir ugdantys vaikus, turinčius autizmo spektro sutrikimų, gali ypatingai susirūpinti, kad karantino metu jie negaus reikiamos pagalbos, todėl vaikų gebėimai, bendravimas ir elgesys gali ne tik kad netobulėti, bet ir pradėti regresuoti. Ir šie nuogastavimai turi pagrindą. Įprastos dienotvarkės pasikeitimai gali kelti papildomą stresą vaikams, turintiems autizmo spektro sutrikimų.
* **Regresas** – tai staigus ir santykinai ilgalaikis turimų gėbėjimų mažėjimas, grįžimas į ankstyvesnį funkcionavimo lygmenį. Jis gali pasireikšti labai įvairiai: vaikas gali prarasti jau turimus socialinius ar kalbinius įgūdžius, grįžti prie netinkamo elgesio, regresas gali pasireikšti nerimo ar pykčio priepuoliais, įkyriu elgesiu.
* Kas gali sąlygoti vaiko gebėjimų regresą:
* Sumažėjo ar iš viso nebeliko pastovaus tiesioginio kontakto su ugdančiu pedagogu;
* Sumažėjo ar iš viso nebeliko bendravimas su klasės/grupės draugais;
* Pasikeitė įprasta dienotvarkė (miego, valgymo, poilsio laiko, pačių veiklų pasikeitimai);
* Padaugėjo laisvo ir nestruktūruoto laiko.
* Tėvams pastebėjus regresą vaiko elgesyje, svarbu būtų pirmiausia išsiaiškinti priežastis ir jas pašalinti (arba sumažinti poveikį) ir tik tada koncentruotis į vaiko mokymą. Prioritetas turėtų būti teikiamas vaiko sveikatai, saugumui ir, daugeliu atvejų, socialiniams santykiams.

***Tėvams svarbu:***

* Sukurti ramią, gerai **struktūruotą aplinką**, kuri padėtų vaikui namuose prisitaikyti prie nuotolinio ugdymo. Pvz.: numatyti vietas, kur vaikas mokysis, atliks rašto darbus, o kur vyks judrios pertraukėlės. Suplanuoti, kur bus ir ką nuotolinio užsiėmimų metu veiks vaiko sesutės, broliukai ar net naminiai gyvūnėliai, kad jie neblaškytų vaiko dėmesio;
* Vaiko aplinkoje turėtų būti **vaizdinės medžiagos**, padedančios jam savarankiškai atlikti tam tikras užduotis. Tai gali būti elgesio taisyklės, pasirinkimo kortelės, veiklų simboliai, jei simboliai yra naudojami komunikacijai su vaiku;
* Suplanuoti ir paruošti mokytojo atsiųstą mokomąją medžiagą **iš anksto**. Pvz.: sudėti skirtingo tipo užduotis į skirtingų spalvų aplankus: skaičiavimo, matematikos užduotys žymimos viena spalva, rašymo – kita, laisvalaikio užduotys – dar kita spalvomis;
* Tėvai turėtų nepamiršti suplanuoti ne tik mokymosi veiklos, bet ir vaiko, turinčio įvairiapusį raidos sutrikimą, **laisvalaikio**. Laisvas, iš anksto nesuplanuotas laikas šiems vaikams kelia daugiausia nerimo ir sudaro situacijas, kuriose vaikas elgiasi netinkamai;
* Apgalvoti vaiko **saugumą**. Pvz.: iš vaiko artimos aplinkos pašalinti sunkius, pavojingus daiktus, pasirūpinti minkštais “emocijų” kamuoliais ar pasunkinta antklode, kurie, esant poreikiui, gali būti panaudoti vaiko nusiraminimui;
* Tinkamai **motyvuoti, pastiprinti** vaiką nuotoliniam ugdymui. Vaikų, turinčių įvairiapusį raidos sutrikimą poreikis išorinei motyvacijai (elgesio pastiprinimui) gali būti skirtingas. Gerai būtų aptarti su vaiką ugdančiu pedagogu ar specialiuoju pedagogu, kas geriausia motyvuoja vaiką mokytis ir kaip dažnai tai reikia daryti:
* Naudoti vaizdines korteles “Pirma – tada”, “Aš noriu”. Pasirinkimų žodymas turėtų atitikti vaiko naudojamą komunikaciją (simboliai, piešiniai, žodžiai)

**PASKUI**

**DABAR**





**ŽAISTI**

**SKAITYTI**

LAISVAS LAIKAS

|  |  |  |  |
| --- | --- | --- | --- |
| **LĖLĖS** | **PIEŠTI** |  | **AŠ NORIU** |
| **MAŠINĖLĖS** | **KONSTRUOTI** |  |  |

Parengė: psichologė Edita Norvaišienė

Parengta naudojantis medžiaga:

Rekomendacijos vaikų, turinčių įvairiapusių raidos sutrikimų, nuotolinaim ugdymui. <https://srvks.lt/nuotolinis-ugdymas/>.

Autism New Jersey. <https://www.autismnj.org/>

National autistic society. https://autism.org.uk/